**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-956-2/16**

**Podgorica, 18.07.2016. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi XX UP II 07-30-956-1/16 od 17.06.2016. godine, izjavljene zbog povrede pravila postupka-nedonošenja rješenja Sekretarijata za komunalne poslove i saobraćaj Glavnog grada Podgorica, na osnovu člana 38 Zakona o slobodnom pristupu informacijama („Sl.list Crne Gore, br.44/12) člana 238 stav 1 Zakona o opštem upravnom postupku („Sl.list Crne Gore, br.60/03, 73/10 i 32/11) je na sjednici održanoj dana 12.07.2016. godine, donio:

**R J E Š E NJ E**

Žalba se usvaja.

Nalaže se Sekretarijatu za komunalne poslove i saobraćaj Glavnog grada Podgorica da donese rješenje po zahtjevu za slobodan pristup XX od 31.05.2016.godine u roku od 15 dana od prijema rješenja.

**O b r a z l o ž e nj e**

Zbog povrede pravila postupka-nedonošenja rješenja Sekretarijata za komunalne poslove i saobraćaj Glavnog grada Podgorica, podnosilac zahtjeva za pristup informaciji je uložio žalbu. U žalbi se navodi da je dana 31.05.2016. godine podnio zahtjev za pristup informacijama i to kopije: obzirom da je dana 11.03.2016.godine podnosilac podnio je Inicijativu Komunalnoj inspekciji i istu dostavio u elektronskoj formi na e-mail: sekretarijat.kps@podgorica.me te je vezi s istom Komunalni inspektor XX dana 21.03.2016.godine u stanu podnosioca konstatovala je stvarno stanje i sačinila zapisnik. Kako Podnosiocu nije dostavljeno nikakvo obavještenje iako je isto u inicijativi molio da mu se dostavi, to ovom prilikom Podnosilac zahtjevom zahtijeva da mu se dostavi sve što je Komunalna inspekcija preduzela u vezi sa inicijativom od dana 11.03.2016.godine naročito imajući u vidu da konkretno ništa nije preduzeto da problem bude riješen. Podnosilac zahtijeva da mu se dostavi i mišljenje Agencije za stanovanje ukoliko je nadležni organ u posjedu tražene informacije odnosno ukoliko je od iste u vezi s konkretnim problemom traženo mišljenje. Precizirano je da se dostave podnosiocu sve informacije koje posjeduju a u vezi sa inicijativom koju je podniodana 11.03.2016.godine. Dana 11.04.2016.godine podnosilac zajedno sa XX podnio je Komunalnoj inspekciji Inicijativu za sprovođenje inspekcijskog nadzora (zavedena pod brojem 04-U1-364/15-3282/2). U obrazloženju iste navedeni su konkretni razlozi podnošenja takođe je istom ukazano na propuste i nepotpuno i pogrešno utvrđeno činjenično stanje. Kako nikakvo obavještenje Podnosiocima predmetne inicijative od dana 11.04.2016.godine nije dostavljeno što su molili da im se dostavi, to ovom prilikom podnosilac zahtjevom traži da mu se dostavi sve što je Komunalna inspekcija preduzela i što je u vezi sa inicijativom od dana 11.04.2016.godine. Dana 13.05.2016.godine Podnosilac podnio je Inicijativu za sprovođenje inspekcijskog nadzora Komunalnoj inspekciji. Kako je jedna cifra djelovodnog broja predmetne inicijative nečitko je napisana te podnosilac umjesto nečitkog broja stavlja zvjezdicu \* (djelovodni br. 04- U1-\*83/16266). Kako nikakvo obavještenje Podnosiocu predmetne inicijative od dana 13.05.2016.godine nije dostavljeno što je molio da mu se dostavi, to ovom prilikom podnosilac zahtjevom zahtijeva da mu se dostave sve informacije u vezi s preduzetim shodno podnešenoj inicijativi .Kako je iz rješenja Sekretarijata za komunalne poslove i saobraćaj br.04- U1-364/15-3282/2 od dana 28.03.2016.godine i br. 04-U1-364/16-976-1 od dana 09.05.2016.godine jasno da se privremeni objekat bašta zatvorenog tipa u sastavu ugostiteljskog objekta "Ribnica" (Gaby d.o.o.) shodno tehničko-estetskim uslovima i skici ne vezuje za spratni tj. čvrsti objekat i da je i krov iste u potpunosti u suprotnosti sa ododbrenjem i imajući u vidu Rješenje Glavnog administratora Glavnog grada Podgorice br.01-02-034/16-153 od dana 06.04.2016.godine da je d.o.o. Gaby dužan da svoj privremeni objekat u svemu upodobi sa odobrenjem, podnosilac zahtijeva da mu se dostave informacije šta je sve nadležni organ konkretno preduzeo u vezi s navedenim naročito imajući u vidu da Gaby d.o.o ne postupa shodno obavezama i da je njegov privremeni objekat u potpunosti u suprotnosti sa odobrenjem i da ugrožava normano život u stanovima neposredno iznad nje. Predloženo je da Savjet Agencije usvoji žalbu i donese rješenje po podnijetom zahtjevu.

Nakon razmatranja spisa predmeta i žalbenih navoda Savjet Agencije nalazi da je žalba osnovana.

Član 35 Zakona o slobodnom pristupu informacijama propisuje da se žalba protiv akta o zahtjevu za pristup informaciji može izjaviti zbog povrede pravila postupka, nepravilno i nepotpuno utvrđenog činjeničnog stanja i pogrešne primjene materijalnog prava.

Član 31 Zakona o slobodnom pristupu informacijama propisuje da je organ vlasti dužan da o zahtjevu za pristup informaciji donese rješenje i dostavi ga podnosiocu zahtjeva u roku od 15 dana od dana podnošenja urednog zahtjeva.

Član 38 stav 1 Zakona o slobodnom pristupu informacijama propisuje da je Agencija dužna da po žalbi na akt o zahtjevu za pristup informaciji donese rješenje i dostavi ga ponosiocu žalbe, u roku od 15 dana od dana podnošenja žalbe.

Agencija za zaštitu ličnih podataka i slobodan pristup informacijama dana 27.06.2016.godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br. 07-42-3767-1/16 od 27.06.2016.godine na osnovu člana 241 stav 1 Zakona o opštem upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama. Prvostepeni organ u ostavljen roku od 5 dana od prijema zahtjeva za izjašnjenje nije dostavio spise predmeta i odgovor na predmetni zahtjev.

U konkretnom predmetu, Sekretarijat za komunalne poslove i saobraćaj Glavnog grada Podgorica nije donio rješenje po osnovu podnijetog zahtjeva za slobodan pristup informacijama XX od 31.05.2016.godine u zakonskom roku. Sekretarijat za komunalne poslove i saobraćaj Glavnog grada Podgorica je prema članu 31 Zakona o slobodnom pristupu informacijama dužan da donese rješenje po podnijetom zahtjevu u zakonskom roku u roku od 15 dana od dana prijema ovog rješenja.

Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

 **Predsjednik, Muhamed Gjokaj**